“รัสเซีย” จ่อปิดซ่อมท่อส่งก๊าซ “นอร์ด สตรีม 1” รอบใหม่ 31 ส.ค.-2 ก.ย.65
“ก๊าซพรอม” ยักษ์ใหญ่ด้านพลังงานของรัสเซีย ประกาศระงับการส่งก๊าซผ่านท่อส่งก๊าซ “นอร์ด สตรีม 1” อีกครั้ง ตั้งแต่วันที่ 31 ส.ค.-2 ก.ย. เพื่อดำเนินการบำรุงรักษา
“ก๊าซพรอม” ยักษ์ใหญ่ด้านพลังงานของรัสเซีย ประกาศระงับการส่งก๊าซผ่านท่อส่งก๊าซ “นอร์ด สตรีม 1” อีกครั้ง ตั้งแต่วันที่ 31 ส.ค.-2 ก.ย. เพื่อดำเนินการบำรุงรักษา
22 ส.ค. 2565

ผู้สื่อข่าวรายงานว่า เมื่อวันศุกร์ที่ผ่านมา (19 ส.ค.) ก๊าซพรอม (Gazprom) ยักษ์ใหญ่ด้านพลังงานของรัสเซีย ประกาศระงับการส่งก๊าซผ่านท่อส่งก๊าซนอร์ด สตรีม 1 (Nord Stream 1) ตั้งแต่วันที่ 31 ส.ค.-2 ก.ย. เพื่อดำเนินการบำรุงรักษา
โดยแถลงการณ์ระบุว่า เครื่องอัดก๊าซที่ใช้งานได้เพียงเครื่องเดียวของท่อส่งก๊าซนอร์ด สตรีม 1 จะหยุดทำงานนาน 3 วัน โดยการบำรุงรักษาตามกำหนดการนี้จะอยู่ภายใต้ความร่วมมือกับกลุ่มผู้เชี่ยวชาญจากซีเมนส์ (Siemens) ผู้ผลิตเครื่องอัดก๊าซของเยอรมนี
สำหรับท่อส่งก๊าซนอร์ด สตรีม 1 จะฟื้นคืนการส่งก๊าซสู่ระดับปัจจุบันที่ 33 ล้านลูกบาศก์เมตรต่อวัน หากการบำรุงรักษาเสร็จสิ้นและไม่มีความผิดปกติทางเทคนิคใดๆ
ทั้งนี้ก๊าซพรอมลดการส่งก๊าซผ่านท่อส่งก๊าซข้างต้นเหลือไม่เกิน 67 ล้านลูกบาศก์เมตรต่อวัน เมื่อช่วงกลางเดือนมิถุนายน โดยอ้างอิงว่าซีเมนส์ไม่สามารถซ่อมบำรุงเครื่องยนต์ก๊าซเทอร์ไบน์ได้ทัน เนื่องด้วยการคว่ำบาตรรัสเซียของตะวันตก ต่อมาก๊าซพรอมลดอุปทานรายวันเหลือ 33 ล้านลูกบาศก์เมตร หรือเพียงร้อยละ 20 ของกำลังการส่งสูงสุด เมื่อวันที่ 27 ก.ค.
อย่างไรก็ดีท่อส่งก๊าซนอร์ด สตรีม 1 ซึ่งสร้างเสร็จปี 2011 เชื่อมเมืองวีบอร์กทางตะวันตกเฉียงเหนือของรัสเซียกับเยอรมนีผ่านก้นทะเลบอลติก ส่วนท่อส่งก๊าซนอร์ด สตรีม 2 ซึ่งสร้างเสร็จปี 2021 ถูกระงับการใช้งานตั้งแต่รัสเซียเริ่มปฏิบัติการพิเศษทางทหารในยูเครนเมื่อเดือนกุมภาพันธ์
 
ที่มา : ซินหัว